Aimirgin Glúngel tuir tend
Aimirgein Glúngel tuir tend,
cét-ugdar amra Éirend,
ba breithem, ba coimgnid cain,
ba file, ba fír-senchaid.
I n-aimsir meic Leite lóir
Fergusa ruibnig ríg-móir
in darna fer gláime glé
Sen mac ige é-side.
Bríg Ambáe ben Blaí Briugad
in tres saí, bid sír-chuman;
in cethramad saí srethach
Connla Connacht caín-brethach.
Is é in Connla cétna cóir
co n-nirt Spirit Naím
nert-móir
ro-lá conflicht ro-s-conaig
risna druídib díthoraid.
At-bertatar na drúide
athesc n-étig n-imthnúide,
conid íat ro gní nime
is talam co tromthige.
At-bert Connla co céill n-glicc:
dénaid dúind is creitfimit
coro taitne in grían atúaid dar lind lera lethan-rúaid.
Ór ná cumgaid, ar Connla,
for gním n-ard co n-imdolma,
is ferr dúind táeb risin fer
do-rigne im cach náem núa-nem.
Cid ima n-geibthe in bur leith
gníma Meic Dé? Ní deig-breith,
ní re fertaib ro fallta,
ór ná techtaid cumachta.
Ba h-é in cúiced
sáer-chaín súad
Sencha mac Cáelchlaín ón chúan;
ba hé in sessed garta glain a mac Fachtna féthamail.
Sencha mac Oilella ard,
ba hé in sechtmad saí sáer-garg;
in t-ochtmad, comall caín cas,
mac Maín, Morand mór-amnas.
In nómad, ní fíam
follaig,
Neire mac fíal Findchollaig;
in dechmad ba nertmar nath
in Find Fechtnach Feradach.
In t-áenmad fer déc
ba-déin
ba h-é Fíthal co
fír-chéill
tarraid ré Láegaire ar leirg
ó ré Chormaic cloidim-deirg.
Sencha mac Cáelchlaín cen chol
athair Fachtna, in fer fír-dron;
Fachtna, fer co líthaib Dé,
athair Fíthail, finnid-se.
Cét-ugdair Éirend uile,
fesa Fótla
folt-buide — 
tucsat críchad ar gaís n-gil
ó Fíthal co
h-Aimirgein. Aimirgein.
Ro deilig Día dígrais dron
do cach fir díb-sin sainmod
co m-bered breith taitnim tricc
rachta aicnid amnas-glicc.
Aimirgein Glúngel ba gáeth
ní bered bretha co báeth;
fesa Féine leis tar ler
roscada féige filed.
Mac ige dá m-bered bréic
ástais bolga arin m-bláith-géic,
dá ráided fír rib arís
bolga-sin no sergatis.
Ro thidnaic Día, deilm cen gáe,
gaís aicnid do Bríg Ambáe
coná bered, ba mín mod,
acht breith fír ro fosugad.
Connla caín-brethach ba caín,
lán do rath in Spirit Naím
coná ruc bréic ó ro baí
ná ainbreth ná imargaí.
Sencha mac Cáelchlaín calma,
ba h-í a aiste adamra
ná bered breith, foirbthe fair,
cen oidche re h-urscrútain.
Acus a mac Fachtna find,
dá m-bered bréic, bad derb lim,
tuited mes cach muine mín
uile uile in n-aidche-sin.
Mad i n-aimsir blechta báin
no h-indised í i n-irdáil
no séntais baí láega lis
riu táeba ní tobraitis.
Nó dá n-impód fri breith fír
ba h-óg arís in mes mín
scardais fri sáetha laíg lis,
baí báetha ro bligitis.
Sencha mac Oilella úaig
trí ailche leis ri breith m-búain.
Ní bered breith saír suba
cen trí ailche astuda.
Fíthal mac Fachtna ba flaith;
fír n-aicnid leis ba lán-maith,
coná bered breith m-berta
résin n-intlecht n-aicenta.
Cid Morand, do chreit do Día,
ba breithem rán, ba
ríg-nía;
móite ro fúaig 'ma rig rath
ó fúair in n-id n-ilbúadach.
Ugdair na gaíse glaine
cen béim baíse báeglaige,
tucsat mór do díamair dam;
cen dán íarraith ní annam. Aimirgein.
Finntar fégtar na filid,
daíne deiligthe in dligid;
do-fégthar cumma cumtaig
don Gaídilc at glan-ugdair.
Ba file díb Fergus fíal.
Fergus Fíannaind, gleórda in grían,
i n-inis Fíannaind, ferr de,
rop é in chíall-find Cíarraige.
Feircheirtne file, deilm n-dil,
úa-side Dedad meic Ssin;
Néide fúair comamra aíb
ard-mac Adna meic Uithir.
Athairne amnas ba h-áith.
Ro lín a chlú clúasa cáich;
ocus a mac Fergna fíal,
ropo dalta co n-daig-míad.
Cét-chuit chumtaig ar gaís n-glic
cech ugdair díb-sin sloindmit
fond Senchais Móir, lorg lethach,
fúair mac ige il-brethach.
Imthórmach Senchasa sain
ri Dubthach mac úa Lugair
ocus fri Fergus filid;
ra-n-dedlus ra dáer-finib.
Imart n-irechta cen acht
ugdaras Connla Connacht;
cuit Fíthil fúair deg-dath
n-dron
Aí Emnach cen imreson.
Tailbretha Fachtna, is cert caín,
meic Sencha meic Cáelchlaín;
athair dó in Sencha senna,
ní Sencha mac Oilella.
Airig Moraind delbaim dóib:
Cóir Féine Bic ocus Móir,
Midba Breth ocus Caire Breth;
Morand ros-lá ima sech.
Formna Senchasa Móir
nónbar ro chumtaig co cóir;
Náefis, canóin cáemda cain
re fesaib náemda in nónbair.
Pátraic, Beinén, Cairnech cain,
Láegaire mac Néill nertmair,
Fergus file, gáire glan,
ocus Dáire rí Ulad.
Ocus rí Muman cen meirg
Corc mac Luigdech co láim deirg;
Dubthach úa Lugair don lind,
saí in Bérla Rus mac Trichim.
Náe suíde sin nír sáeb snas,
ríaglaigset co sáer senchas
íarna thúr dóib tre gaís n-gil
as cach aís ó Aimirgein. Aimirgein.
Tríar nár geibed Banba bras
i n-airde is i n-airechas
mar fácbait 'ca reic man-roind
ria Cáin Pátraic meic Calproind:
In cét-fer, fer coimgne cain
re scélaigecht do Scotaib;
fer cerda, ní monar mall,
áer is molad na mór-rann.
Breithem re breithemnas m-bil
a fesaib a fásaigib
rigit roscada filed,
má do-fégthar fír-dliged.
Ó tháinic Pátraic, mod mas,
tucsat don fir airechas,
d' fir in Bérlai Báin, ferr de,
do chind cháid na canóine.
Ó ruc Aimirgein gáeth grind
cét-breith ar tús i n-Éirind,
ba la fileda ná-ma
bretha sáerda senchasa.
Cosin n-imacallaim áin
Feircheirtne is Néide nem-náir,
ní damthea do neoch dliged
acht a brethaib
bard-filed.
Cach flaith cundail ro-chúala
dub-labra na Dá Thúara.
Rucsat, ar síat, ar sligid
úaind in fecht-sa fis filid.
As-bert Concobar cen chol:
léicid as bar n-imreson;
cách in fecht-sa arin bith bras
úaib co bráth fon m-breithemnas.
Geibed cách a dréchta de
— is ed téchta in túaslaicthe.
Ná berat foscad filid
acht a roscad rodligid'.
Ó sin 'le ní rucsat breith
filid a l-labrad ar leith, acht a cuit and amar cách
in tan ná fégtha in fír-fáth.
Amail ro gabsat, búan blad,
Bretha Fachtna meic Senchad,
Bretha Moraind, mitte fíach,
is Gúbretha Caratníad.
Bretha Echach meic Luchta,
Bretha Bríge réill-rachta,
Breth Doet Neimtheine íar n-alt,
Bretha Eógain meic Durrthacht.
Bretha Dían Cécht ó leigib.
Cuit cáich i m-Brethaib Neimid
acht ba fer cerda, guth glan
Indse Elga
ard-ollam.
Persanda na m-Breth Nemed
ótá tosach co dered:
Athairne, ba comall n-glan,
Dagda, Morand, Morrígan.
Neire mac Findchollaig fíal,
mac Adna Néide, ba níam,
Senbec sídech saí senma,
Cend Fáelad mac Oilella.
Derg Scaleda, mind meda,
ocus in Find Scaleda;
ba días báige i n-gaís cen gus,
dá mac dáime Ír mór-gus.
Senchán Toirpéist ba rind ráid.
Báethgalach húa Búirecháin,
Forannán, Máel Tuile tair
bráithre buile Báethgalaig.
Cináeth úa Con Mind cen chol
is é ro theip in tre-focol
ri srethaib co gríanna glan
a Brethaib níamda Nemed.
Auraicept na
n-Éices n-ard
ro chum Feircheirtne fíam-garg
i n-Emain Macha co m-blaid
i r-ré in fír-chaím Conchobair.
Ro-n-athnaig, ba rith renna,
Cend Fáelad mac Oilella;
i n-Daire Luráin ro-lá
i r-ré Domnaill meic eda.
Fénius Farsaid, céim co cloth,
h-é ro ben in m-bobeloth
cen lúad ar laic-litir lé,
aipgitir na Gaídilce.
Ogma mac in Dagda duinn
ro ben beitheluis n-ogaim.
Do-rala na secht m-beithe
do Lugaid na láech-breithe.
Úa Cormaic trén ó Thulaig
ar túr eólais imchubaid,
ríaglas runna íar lurg lir
do cach urd íar n-Aimirgein. Aimirgein Glúngel.